Foto's: Eerste sneeu in 50 jaar hiér aangeteken | Maroela Media
Inwoners van Kimberley was in ekstase oor die ligte sneeu wat Donderdag daar geval het (Foto: Verskaf)
Sneeu in Kimberley, gevriesde swembaddens in Bloemfontein en ys wat aan bome "groei" in Polokwane. Dit is prentjies wat talle Suid-Afrikaners hierdie week begroet het toe 'n kouefront landwyd temperature Donderdag en Vrydag tot ver onder vriespunt laat daal het.
Suid-Afrikaners het Vrydagoggend vir Maroela Media vertel hulle het lanklaas só koud gekry.
Twee kouefronte het vandeesweek die land getref en het steeds groot gedeeltes van die land in 'n ysige greep. Berge in die Oos-Kaap, Noord-Kaap en Wes-Kaap en dele van die Lesotho-berge was teen Donderdag toegesneeu. Sneeu het nog deur die loop van die nag tot Vrydagoggend in hierdie hoogliggende gebiede uitgesak.
Wat Suid-Afrikaners veral aan die praat gehad het, was die ligte sneeu wat Donderdagoggend in Kimberley geval het.
"Dit is die eerste keer wat ek sneeu in Kimberley beleef," vertel Charlotte Kaplan, wat al 52 jaar in Kimberley woon.
"Die oomblik was so groot, ek het sommer begin huil van vreugde. Ek het soos 'n klein kindjie op die gras rondgeloop. My seun sê hy het my nog nooit só in ekstase gesien nie. Die opwinding was groot en ek het op daardie oomblik nie so erg koud gekry nie. Later die dag was dit wel verskriklik koud."
Volgens Bransby Bulo, 'n weervoorspeller verbonde aan die Suid-Afrikaanse Weerdiens, het Kimberley Donderdag 'n maksimum temperatuur van 10 °C ervaar. 'n Minimum van -8 °C is Vrydagoggend in dié stad aangeteken.
In Petrusburg in die Vrystaat, sowat 80 km van Kimberley, is 'n minimum van -6 °C Vrydagoggend aangeteken. 'n Inwoner, wat nie haar naam wou noem nie, het aan Maroela Media vertel dat sy en nog drie inwoners se waterpype en krane deur die nag weens die koue gebars het.
Nog 'n inwoner van Petrusburg, Des Horn, vertel sy kon vanoggend die koue in elke deel van haar liggaam voel.
Die mense in Petrusburg, Vrystaat, het Donderdag en Vrydag gebibber van die koue (Foto: Verskaf)
"Dit voel beslis kouer as verlede jaar se winter. As ek twee baadjies oormekaar aanhet, dan moet dit regtig baie koud wees," vertel Des.
Jaco Prinsloo, 'n inwoner van Bloemfontein, het 'n foto met Maroela Media gedeel van 'n stoel wat bo-op die yslaag op sy swembad staangemaak is.
"Die swembad het al in die verlede 'n vrieslagie gehad, maar dit is die eerste keer dat dit so dik is. 'n Volwasse mens sal nie op die ys kan loop nie, maar ek skat 'n kind of 'n hond van tot en met so 20 kg sal maklik oor die ys kan loop sonder dat dit meegee," het Prinsloo vertel.
'n Stoel staan bo-op die yslaag in die swembad (Foto: Verskaf)
Karin Kruger, 'n boer van Tweespruit in die Vrystaat, sê hulle het Vrydagoggend 'n minimum van -7°C op die plaas aangeteken.
"Alles was gevries, ons het tot 09:30 gesukkel om die trekkers aan die gang te kry. Die honde se waterbak onder die dak is kliphard gevries," vertel Kruger.
Jacobus van Heerden, 'n boer van Polokwane, Limpopo, vertel die spilpunte, tuinslange en selfs die voëltjies se waterbakke was Vrydagoggend gevries. Hy sê boere in die omgewing se lemoene het ook gevries en ys het aan die bome gehang.
Boere in die Polokwane-omgewing in Limpopo se lemoene en suurlemoene was Vrydagoggend gevries (Foto: Verskaf)
Minimum temperature van onderskeidelik -7 °C en -5 °C is Donderdag- en Vrydagoggend op die plaas aangeteken.
Linda van der Merwe, 'n inwoner van De Doorns in die Wes-Kaap, sê haar grasperk het Vrydagoggend spierwit van die ryp gelê. Net só wit soos die sneeu op die Hexrivierberge in die verte. Sy sê dit het lanklaas só erg gesneeu.
In die Wes-Kaap het Beaufort-Wes Donderdag 'n maksimum temperatuur van 8 °C aangeteken, gevolg deur Oudtshoorn met 10 °C. In die Oos-Kaap het Cradock en Graaff-Reinet maksimum temperature van onderskeidelik 5 °C en 7 °C aangemeld.